Mo gongwe o ka ipotšiša gore: ‘Ka ge nka se kwešiše dilo ka moka ka Mmopi, nka ba bjang mogwera wa gagwe?’ Ela hloko se: Na gore motho e be mogwera wa kgonthe wa ngaka o swanetše go ba a ithutetše tša kalafo? Le gatee! Mogwera wa ngaka a ka ba a ithutetše selo se se fapanego. Lega go le bjalo, e ka ba mogwera wa kgauswi wa ngaka. Seo e tlogago e le sa bohlokwa ke gore mogwera wa ngaka o tseba semelo sa yona gotee le seo ngaka e se ratago le seo e sa se ratego. Ka mo go swanago, o ka ithuta ka Beibeleng mohuta wa motho yoo Jehofa a lego yena, e lego seo o swanetšego go se tseba gore o be mogwera wa gagwe. 2 Batho ba bantši ga ba dumele gore Sathane o gona. Ba dumela gore Sathane le batemona ke batho feela ba dipukung, dimobing tša go tšhoša le dipapading tša bidio. Batho ba bjalo ba nagana gore ge o tšea gabotse, o ka se dumele gore go na le meoya e kgopo. Na Sathane o a kgopišega ge batho ba sa dumele gore yena le batemona ba gagwe ba gona? Aowa. Go bonolo kudu gore Sathane a fore bao ba sa dumelego gore o gona. (2 Bakorinthe 4:4) Ge e le gabotse, Sathane o kgothaletša dikgopolo tša mohuta woo e le gore a kgone go fora batho.